Didirišwa tša go Ithuta Beibele
Tirelo ya Rena ya Mmušo
Bokgobapuku bja Inthaneteng
Ditaba tša Mabapi le Dihlatse tša Jehofa
Dipotšišo Tšeo di Botšišwago Kudu ka Dihlatse tša Jehofa
Mediro ya Dihlatse tša Jehofa
Lefaseng ka Moka
Dihlatse tša Jehofa
Dilo tše di Lego Gona
Dikgatišo tše di Lego Gona
Seruthwaneng sa ngwaga wa 33, Jesu wa Monatsaretha o ile a bolawa. O ile a latofatšwa ka maaka a gore o lwantšha mmušo, a otlwa o šoro le go kokotelwa koteng. O hwile a ekwa bohloko kudu. Eupša Modimo o ile a mo tsoša bahung gomme ka morago ga matšatši a 40 a rotogela legodimong.
SEO SE BONTŠHWAGO KE DIPEGO TŠA KGONTHE
Bangwadi ba lekgolong la pele le la bobedi la mengwaga ba bolela ka Jesu. * Mokgwa woo a bolailwego ka wona, go etša ge o hlaloswa ka Diebangeding, o swana le mekgwa yeo Baroma ba bego ba bolaya disenyi ka yona mehleng yeo. Go oketša moo, ditiragalo di anegwa ka tsela ya therešo le ya go botega—e bile di hlalosa le diphošo tša ba bangwe ba barutiwa ba Jesu. (Mateo 26:56; Luka 22:24-26; Johane 18:10, 11) Dintlha tše ka moka di gatelela gore bangwadi ba Diebangedi ba be ba botega e bile ba ngwala se se nepagetšego mabapi le Jesu.
Dipego tša Diebangedi tša go hwa le go tsoga ga Jesu ke bohlatse bja gore pego ye ya histori e nepagetše. Go di bala ka kelohloko go tla go kgodiša gore ditiragalo tše di diregile e le ka kgonthe. O tla kgodišega le go feta ge o kwešiša lebaka leo ka lona di diregilego. Sehlogo se se latelago se tla re hlalosetša taba ye gabotse.
^ par. 7 Tacitus, yo a belegwego mo e ka bago ka ngwaga wa 55, o ngwadile gore “Christus, yoo leina [Bakriste] le tšwago go yena, o ile a otlwa o šoro nakong ya pušo ya Tiberio ka diatleng tša yo mongwe wa babuši ba rena e lego Pontio Pilato.” Ba bangwe gape bao ba bolelago ka Jesu ke Suetonius (lekgolong la pele la nywaga); radihistori wa Mojuda e lego Josephus (lekgolong la pele la nywaga); le Pliny yo Monyenyane, e lego mmuši wa Bithinia (mathomong a lekgolo la bobedi la nywaga).
Ke ka Baka la Eng Dingwalwa tše Dintši di sa Thekge Bohlatse bjo?
Na re ka letela gore dingwalwa tše dingwe tša lekgolong la pele la nywaga, ka ntle le Beibele, di nee bohlatse bja gore Jesu e be e le wa kgonthe le gore o ile a tsošwa bahung? Ga go bjalo. Ka mohlala, Diebangedi di ngwadilwe mo e nyakilego go ba mengwageng e 2 000 e fetilego. Dingwalwa tše dingwe tše sego kae tša nakong yeo di sa le gona. (1 Petro 1:24, 25) Le gona, ga go kgonege gore baganetši ba bantši ba Jesu ba be ba ka ngwala selo le ge e le sefe seo se ka thušago batho gore ba mo dumele le go mmota.
Yo mongwe wa baapostola ba Jesu e lego Petro, o hlalositše ka tsogo ya Jesu a re: “Modimo o tsošitše yena Yo ka letšatši la boraro gomme a dira gore a bonagale, e sego bathong ka moka eupša go dihlatse tšeo di beilwego e sa le pele ke Modimo, go rena bao re jelego le go nwa le yena ka morago ga go tsoga ga gagwe bahung.” (Ditiro 10:40, 41) Ke ka baka la’ng Jesu a se a bonagala bathong ka moka? Ebangedi ya Mateo e re ge manaba a Jesu a be a ekwa ka dipego tša tsogo ya gagwe, a ile a loga maano a go thibela gore di se phatlalatšwe.—Mateo 28:11-15.
Sehlogo sa go Latela
Na Bakriste ba Swanetše go Rapela Mafelong a Makgethwa?
DIHLOGO TŠE DINGWE TŠA INTHANETENG